《建炎丁未自中夏徂秋不雨七夕日戏成一诗简牛郎织女云》
宋代·郑刚中

今夕知何夕，织女逢牵牛。云軿拥高汉，仙事传风流。

人间适焦窘，龟兆生田畴。当时大军后，皆抱糠籺忧。

我劝二星者，鹊桥无谩游。曷不攀天河，驾浪鞭龙头。

共化油然云，白雨淋九州。无庸事机巧，下副儿女求。

良宵幸款曲，愿尔深自谋。无令一年中，虚烦天地秋。

作者简介：郑刚中（1088年—1154年），字亨仲，婺州金华（今浙江金华）人。南宋抗金名臣。生于宋哲宗元祐三年，卒于高宗绍兴二十四年，年六十七岁。登绍兴进士甲科。累官四川宣抚副使，治蜀颇有方略，威震境内。初刚中尝为秦桧所荐；后桧怒其在蜀专擅，罢责桂阳军居住。再责濠州团练副使，复州安置；再徙封州卒。桧死，追谥忠愍。刚中著有北山集（一名腹笑编）三十卷，《四库总目》又有周易窥余、经史专音等，并传于世。